Broj: 711-I-677-P-226-20/21-07-12

Zagreb, 26. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19. u daljnjem tekstu: ZSSI), **povodom neanonimne prijave mogućeg sukoba interesa dužnosnika** **Željka Uhlira, državnog tajnika** **u Ministarstvu graditeljstva, prostornog uređenja i državne imovine,** na 120. sjednici, održanoj 26. ožujka 2021. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Željka Uhlira, državnog tajnika u Ministarstvu graditeljstva, prostornog uređenja i državne imovine, neće se pokrenuti, budući da navodi iz prijave, vezano za okolnost sudjelovanja dužnosnika u svojstvu predavača na stručnom e-seminaru „Obnova zgrada oštećenih potresom - kako do učinkovite obnove?", održanom 8. listopada 2020.g., u organizaciji trgovačkog društva Novi informator d.o.o., ne upućuju na moguću povredu odredaba ZSSI-a počinjenu od strane navedenog dužnosnika.**

Obrazloženje

Povjerenstvu je 6. listopada 2020. podnesena neanonimna prijava mogućeg sukoba interesa protiv dužnosnika Željka Uhlira, državnog tajnika u Ministarstvu graditeljstva, prostornog uređenja i državne imovine, zaprimljena u knjizi ulazne pošte Povjerenstva pod poslovnim brojem 711-U-3612-P-226/2-01-5, povodom koje je otvoren predmet broj P-226/20.

U prijavi se u bitnom navodi kako je Novi informator za zainteresirane oglasio e-seminar "Obnove zgrada oštećenih potresom", kotizacija za sudionike je 500,00 kuna, a kao predavač je najavljen Željko Uhlir, državni tajnik u Ministarstvu prostornog uređenja, graditeljstva i državne imovine. Nadalje navodi kako je, u komunikaciji s organizatorom seminara, potvrđeno da je dužnosnik za to predavanje plaćen, uz napomenu da ga nisu zvali kao državnog tajnika, nego kao eksperta sa stručnim znanjem o Zakonu koji je, citira, "njegov autorski rad". Budući da je predavanje o obnovi poslije potresa vrlo specifično i rezultat je rada i odgovornosti po službenoj dužnosti dužnosnika, i to kao samo jednog u nizu, (na Zakonu je radilo masa ljudi i dorađivala ga jer su sve stručne udruge imale niz kritičnih primjedbi) a ne ekspertnih znanja koje je stekao u nekim drugim okolnostima ili u svojem ranijem životu i karijeri, podnositelja zanima je li prihvatljivo da državni tajnik naplaćuje odgovore na pitanja i nedoumice koje proizlaze iz Zakona, u čijem je donošenju bio involviran po službenoj dužnosti, za što je na koncu plaćen iz proračuna i da pritom osigurava profit privatnoj tvrtki i to za vrijeme svog radnog vremena u Ministarstvu. Postavlja pitanje bi li trebao kao državni tajnik koji je na zakonu radio ta pojašnjenja davati besplatno jer mu je to u opisu posla ili osigurati osobe koje to mogu jer mu/im je to posao za koji su plaćeni iz državnog proračuna.

U dopuni prijave zaprimljenoj u knjizi ulazne pošte Povjerenstva pod poslovnim brojem 711-U-3709-P-226/2-02-5 u bitnom se upućuje na reakciju udruge „Obnovimo Zagreb“, upućenu Vladi Republike Hrvatske, u kojoj se navodi da je pravo svake tvrtke koja se bavi edukacijom, pa tako i Novog informatora, da organizira i naplati seminare i da odgovarajuće honorira. Jednako tako, podnositelj naglašava se da ne ulazi u činjenice je li državnom tajniku predavanje bilo plaćeno ili ne. To je pitanje zakonske regulative i edukativne prakse. U ovom slučaju je plaćanje honorara tek sekundarno pitanje. Primarno je važno da državni tajnik svoje znanje o javnoj stvari za koju je zadužen i u koju je naročito upućen nije u ovom primjeru diseminirao javnim besplatnim kanalima, nego komercijalnim. U pitanju je etika i javna učinkovitost Ministarstva prostornoga uređenja, graditeljstva i državne imovine, u konačnici Vlade RH.

Na seminarima koji su komercijalnog karaktera i koji korisnici moraju platiti da bi čuli upute i smjernice zakona i podzakonskih akata za čije donošenje su obvezne i zadužene državne institucije državni dužnosnici kao ni državni službenici nemaju što raditi. To mjesto je rezervirano za stručnjake profesionalce. Dužnosnici i državni službenici pozvani su ih diseminirati besplatno za vrijeme radnog vremena, plaćenog javnim novcem, to im je posao, navodi se.

Na traženje Povjerenstva Novi informator d.o.o. se dopisom broj 711-U-3852-P-226/20-05-5 očitovao da je mr. sc. Željko Uhlir održao predavanje na stručnom e-seminaru „Obnova zgrada oštećenih potresom - kako do učinkovite obnove?" održanom 8.10.2020., u organizaciji trgovačkog društva Novi informator d.o.o., Zagreb, Kneza Mislava 7, OIB: 03492821167, te da za održano predavanje predavaču nije isplaćena naknada.

Nadalje, na upit Povjerenstva Ministarstvo prostornoga uređenja, graditeljstva i državne imovine se dopisom broj 711-U-3852-P-226/20-05-5 očitovalo da je državni tajnik Željko Uhlir bio inicijator i nositelj izrade Zakona o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 102/20). Sudjelovao je na saborskim odborima s ministrom prostornoga uređenja, graditeljstva i državne imovine kada se Zakon o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije predstavljao saborskim zastupnicima. Nakon prvog čitanja Nacrta prijedloga zakona u Hrvatskom saboru, održao je završnu riječ u ime predlagatelja.

Osim navedenog, državni tajnik Željko Uhlir je do sada nastupao na Hrvatskoj radioteleviziji i Hrvatskom radiju te na nekoliko mrežnih platformi na kojima je tumačio odredbe predmetnog Zakona, navedeno je u dopisu.

Uvidom u internetsku stranicu trgovačkog društva Novi informator d.o.o. utvrđen je sljedeći program e-seminara „Obnova zgrada oštećenih potresom - kako do učinkovite obnove?":

1. Zašto je bio potreban poseban Zakon za obnovu zgrada nakon potresa

2. Što nakon donošenja Zakona

3. Sadržaj Zakona

4. Tko ima pravo na obnovu

5. Zgrade koje se obnavljaju i načini obnove

6. Financiranje i modeli obnove (obveze države, jedinica regionalne samouprave i vlasnika)

7. Program mjera i postupak provedbe obnove

8. Potrebna dokumentacija za obnovu ili uklanjanje zgrade

9. Odabir sudionika u gradnji (primjena propisa o javnoj nabavi)

10. Stambeno zbrinjavanje

11. Obnova dimnjaka i obveza ugradnje kondenzacijskih bojlera (otvorena pitanja)

12. Koje su šire koristi od obnove.

Člankom 39. stavkom 1. i stavkom 4. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika, pri čemu se podnositelju prijave jamči zaštita anonimnosti. Sukladno članku 39. stavku 2. ZSSI-a, Povjerenstvo obvezno pokreće postupak iz svoje nadležnosti samo na osobni zahtjev dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Uvidom u Registar dužnosnika, utvrđeno je da je dužnosnik Željko Uhlir obnašao dužnost zamjenika ministra graditeljstva i prostornog uređenja od 14. ožujka 2013. do 17. veljače 2016., zatim dužnost državnog tajnika u Ministarstvu graditeljstva i prostornog uređenja od 21. lipnja 2017. do 24. rujna 2020. te da obnaša dužnost državnog tajnika u Ministarstvu graditeljstva, prostornog uređenja i državne imovine od 24. rujna 2020. pa nadalje.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu tog Zakona, slijedom čega je dužnosnik Željko Uhlir povodom obnašanja dužnosti državnog tajnika u Ministarstvu graditeljstva, prostornog uređenja i državne imovine obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Člankom 7. točkom c) ZSSI-a propisano je da je dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

Povjerenstvo obrazlaže da ukoliko navedeno predavanje dužnosnik održava kao privatna osoba, odnosno u svojstvu stručnjaka iz predmetnog područja, dužnosnik na temelju članka 13. stavka 2. i 3. ZSSI-a može održavati predavanja te za isto primati naknadu. Ukoliko bi pak dužnosnik predavanje održao kao državni tajnik u Ministarstvu graditeljstva, prostornoga uređenja i državne imovine kao dio obnašanja navedene javne dužnosti, dužnosnik za isto ne smije primiti naknadu, jer bi ista predstavljala dodatnu naknadu za obnašanje dužnosti, što je zabranjeno člankom 7. podstavkom d) ZSSI-a.

Uvidom u objavljeni program predmetnog e-seminara Povjerenstvo je utvrdilo da su za točke o kojima je dužnosnik izlagao nedvojbeno bila potrebna znanja, vještine i informacije koje je stekao i kojima se služi tijekom obnašanja svoje dužnosti državnog tajnika. No, budući da dužnosnik za navedeni e-seminar nije primio naknadu, Povjerenstvo postupak za odlučivanje o sukobu interesa protiv dužnosnika Željka Uhlira, državnog tajnika u Ministarstvu graditeljstva, prostornog uređenja i državne imovine, neće pokrenuti, budući da njegovo postupanje u konkretnoj situaciji ne upućuje na moguću povredu odredaba ZSSI-a.

Slijedom navedenog, dužnosnika se upućuje da u budućnosti razlikuje situacije drugih poslova u okviru edukacijske djelatnosti, s jedne strane, koje su primarno vezane uz dužnost koju obnaša, i u kojima će koristiti znanja i vještine stečene u okviru obnašanja dužnosti državnog tajnika te, s druge strane, koje su vezane uz djelovanje dužnosnika kao privatne osobe i znanja korištenih iz okvira njegove primarne struke te da se, u slučaju dileme, obrati Povjerenstvu sa zahtjevom za davanje mišljenja.

Na kraju se napominje da je na temelju članka 13. stavka 4. ZSSI-a dužnosnik obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz članka 13. stavka 1. i 2. ZSSI-a, istekom godine u kojoj su prihodi ostvareni.

Slijedom navedenog, Povjerenstvo je utvrdilo kako navodi iz zaprimljene prijave od 6. listopada 2020. ne upućuju na moguću povredu odredbi ZSSI-a te je donijelo odluku kao u izreci.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Željko Uhlir, osobnom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana